লালকৃষ্ণ আদভানি
লালকৃষ্ণ আদভানি (জন্ম: ৮ নভেম্বর ১৯২৭) একজন ভারতীয় রাজনীতিবিদ যিনি ২০০২ থেকে ২০০৪ সাল পর্যন্ত অটল বিহারী বাজপেয়ীর অধীনে ভারতের সপ্তম উপ-প্রধানমন্ত্রী হিসাবে দায়িত্ব পালন করেছিলেন। আদভানি ভারতীয় জনতা পার্টির অন্যতম সহ-প্রতিষ্ঠাতা এবং প্রবীণ নেতা। তিনি হিন্দু জাতীয়তাবাদী স্বেচ্ছাসেবক সংগঠন রাষ্ট্রীয় স্বয়ংসেবক সংঘের দীর্ঘদিনের সদস্য। তিনি ১৯৯৯ থেকে ২০০৪ সাল পর্যন্ত বিজেপির নেতৃত্বাধীন জাতীয় গণতান্ত্রিক জোট সরকারের স্বরাষ্ট্রমন্ত্রী হিসাবেও দায়িত্ব পালন করেছিলেন। তিনি দশম লোকসভা এবং চতুর্দশ লোকসভায় বিরোধী দলের নেতা ছিলেন । ২০০৯ সালের সাধারণ নির্বাচনে তিনি জাতীয় গণতান্ত্রিক জোটের প্রধানমন্ত্রীর প্রার্থী ছিলেন। ডানপন্থী হিন্দু জাতীয়তাবাদী সংগঠন রাষ্ট্রীয় স্বয়ংসেবক সংঘের স্বেচ্ছাসেবক হিসাবে আদভানি তার রাজনৈতিক জীবন শুরু করেছিলেন। ২০১৫ সালে তিনি ভারতের দ্বিতীয় সর্বোচ্চ বেসামরিক সম্মান পদ্মবিভূষণ পুরস্কার পেয়েছিলেন।